# Dagsorden til seniorrådsmøde d. 14. december 2022

Dato – tidspunkt: 14. december 2022 kl. 11.00 – 14.00   
Sted: Ny Skivehus, Odgaardsvej 15A, 7800 Skive

Referent: Rikke Skovsende

Fraværende: Magne Uldall-Jessen

### Velkomst

Referat: Lars Olesen fortalte, at han har opsagt sin stilling og stopper ved udgangen af december.

### Godkendelse af dagsorden

Referat: Punktet vedr. temadag i dansk ældrerådsregi ændres til et drøftelsespunkt.

### Introduktion til Ny Skivehus

Referat: Centerchef Ulrich Haversen gav en introduktion til aktivitetscenteret, der blev oprettet i 1986. Centeret er primært drevet af frivillige. Centeret rummer både kreativ udfoldelse, sport, foredrag, sang, spil og litteratur mv.

Som udgangspunkt er alle aktiviteter åbne, således at alle kan deltage og tilmelde sig. Alle er velkomne på aktivitetscenteret og centerchef Ulrich Haversen viser gerne rundt på stedet.

Der bliver søgt mange fonde til at nye aktiviteter samt renovering og energioptimering af bygningerne.

Aktiviteterne er mandag-fredag kl. 08.00-16.00. I weekenden bruger de forskellige foreninger lokalerne.

## Punkter til beslutning

### Fælles tilgang ifm. modtagelse af klager

Seniorrådet har ved mødet d. 15. november ytret et ønske om at drøfte en fælles tilgang i forbindelse med modtagelse af klager fra ældre borgere, der er utilfredse med Skive Kommunes afgørelser osv.

Referat: Det er bedst at gå til den konkrete medarbejder eller den nærmeste leder på det konkrete niveau. Hvis en klage kommer op på chefniveau, vil borgeren og evt. en bisidder ofte blive inviteret til en kop kaffe. Hvis der bliver klaget over en afgørelse, bliver sagen vurderet igen og evt. sendt til ankestyrelsen.

Borgerrådgiveren kan ikke gå ind i den konkrete sag, men han kan påtale en proces eller give klagevejledning mv.

Ofte opstår klager på baggrund af dårlig kommunikation.

Seniorrådet aftaler, at såfremt et medlem af seniorrådet modtager en klage, skal det undersøges, hvilken leder eller chef, klagen skal placeres hos. Seniorrådet er altid velkomne til at tage kontakt til forvaltningen med henblik på afklaring af, hvor klagen mest hensigtsmæssigt placeres.

1. Henvendelse fra Danske ældreråd   
   Det skal drøftes hvem, der udfylder spørgeskemaet fra Danske Ældreråd. Tilmed har seniorrådet fået en invitation til dialogmøder omkring veje til indflydelse, der skal findes deltagere til.

Referat: Dialogmødet foregår d. 18. januar 2023 i Viborg og det er formanden og næstformanden, der er inviteret. Temaet på dialogmødet er kommunikation og samarbejde med pressen, samt det spørgeskema som seniorrådene/ældrerådene, har besvaret.

Spørgeskemaet skal besvares inden d. 16. december 2022. Det blev aftalt, at Ina Marie Kristensen og Per Mouritsen besvarer spørgeskemaet.

Der er et møde d. 23. januar 2023 i danske seniorrådsregi. Ina Marie Kristensen, Børge Rasmussen og Per Toft Mouritsen deltager på mødet.

## Punkter til orientering

### Kort orientering vedr. deltagelse på temadag i Danske Ældreråds regi

Ina Marie Kristensen, Gurli Laursen og Jørgen Christensen deltog d. 25. oktober 2022 på en temadag i Danske Ældreråds regi. Deltagerne ønsker at give en fælles orientering med udgangspunkt i hvad og hvordan seniorrådet kan arbejde med temaerne fra dagen, herunder sundhedsklynger i regionale og kommunale sundhedsopgaver, lokalpolitisk indflydelse på sundhed og forebyggelse samt det nære sundhedsvæsen.

Referat: Punktet blev ændret til et punkt til drøftelse, og udsættes til mødet i januar.

Det blev foreslået, at seniorrådet inviterer sundhedschef Trine Brøcker ind og fortæller om sundhedssamarbejder og hvordan hun kan samarbejde med seniorrådet. Tilmed kan Trine fortælle om sundhedsindsatser i Skive Kommune.

### Orientering omkring inspirationsturen til Horsens og Fredericia

Ina Kristensen orienterer omkring turen til Horsens og Fredericia, hvor medlemmer af seniorudvalget, seniorrådet og Ældre Sagen så på trygheds- og seniorboliger.

Referat: Først blev man introduceret til nybyggede seniorboliger, der lagde i forbindelse til et plejecenter. Man skal ikke visiteres til boligerne, men en i husstanden skal være fyldt 60 år. Det er ikke alle af seniorrådets medlemmer, der var imponeret af disse boliger. Den sociale vicevært/varmemester og aktivitetsmedarbejderen var medvirkende til at skabe tryghed for beboerne i tryghedsboligerne. Denne boligtype er svær at sammenligne med de kommende boliger på Møllestien, bl.a. fordi at boligerne på Møllestien vil blive væsentligt mindre end boligerne i Horsens.

Den gamle Købmagergade skole i Fredericia var mere sammenlignelig med byggeriet på Møllestien. Bygningerne indeholdt elevatorer og i lejlighederne var der god plads. For at bo i lejlighederne skal man være fyldt 55 år og man må ikke have hjemmeboende børn.

I Fredericia så man også et nybyggeri, der ikke havde den samme charme og sjæl, som den gamle Købmagergade skole.

Det er uhensigtsmæssigt at benytte ordet ”tryghedsboliger” og det kan virke stigmatiserende. Men i Skive mangler der boligfællesskaber, hvor der er fælles faciliteter og forskellige beboer – ikke kun 55/60+. Der er eksempler i Skive på gode bofællesskaber f.eks. Resenlund.

Skive Kommune har ikke umiddelbart visiteringsret til store ældreboliger, der kan rumme ægtepar.

I Skive Kommune er der mange boliger, der ikke er beboet.

Seniorrådet glæder sig til at følge projektet på Møllestien.

Punkter til drøftelse

1. Seniorudvalgets svar vedr. afholdelse af seniormesse (Seniorudvalgsformand Per Jeppesen deltager)   
   Ved seniorrådets møde d. 15. november, fik medlemmerne udleveret seniorudvalgets svar vedr. seniorrådets ønske om at afholde en seniormesse.

Referat: Seniorudvalget synes, at det er en god idé med en seniormesse. Udvalget mener dog ikke, at forvaltningen og lederne kan afsætte ressourcer til opgaven. En seniormesse bliver således tidligst i 2024 og om nødvendigt senere.

Per Jeppesen mener, at det er en god idé, at seniorrådet holder et stormøde med områdelederne, kontaktrådene, venneforeninger, borgerforeninger osv., ligesom der blev drøftet på seniorrådets møde d. 15. november 2022. Forhåbentlig vil dette kunne give et bedre indblik i, hvordan man kan udnytte de frivilliges ressourcer. På denne måde bliver lokalområderne involveret, hvilket også kan være en slags seniormesse.

Der er generelt et behov for, at man hjælper hinanden lokalt. I Skive by er der dog ikke en lokalforening/borgerforening, og tidligere havde man heller ikke et kontaktråd.

Seniorrådet mener, at det bør være en fra forvaltningen, der skal være tovholder på opgaven. Der skal i løbet af 2024 ansættes flere ledere på plejecentrene. Lederne på de små plejecentre skal fremadrettet bidrage med ressourcer til arbejdsgrupper og udvikling.

### Eventuelt

I forbindelse med Plan- og udviklingsstrategien er der udarbejdet og offentliggjort en hvidbog, som man kan læse. Nogle af seniorrådets kommentarer er medtaget.

I forbindelse med kvalitetsstandarderne er flere af seniorrådets kommentarer også indarbejdet. Det er dog ærgerligt, at man ikke i højere grad har revideret det sproglige. Silkeborg Kommune har lavet deres kvalitetsstandarder en smule anderledes, hvilket Skive Kommune kan lade sig inspirere af.

1. Rundvisning på Ny Skivehus

### Afsluttende evaluering af mødet

Referat: Punktet blev ikke drøftet

### Foreløbige punkter til seniorrådsmøde d. 10. januar:

* Præsentation fra Sundhedschef Trine Brøcker vedr. sundhedssamarbejder og sundhedsindsatser
* Drøftelse vedr. deltagelse på temadag om sundhedssamarbejde afholdt d. 25. november i Danske Ældreråds regi
* Drøftelse af ønsker for 2023 samt evaluering af 2022
* Drøftelse af besvarelse af spørgeskema fra Danske Ældreråd samt de perspektiver, der skal medtages til dialogmødet vedr. kommunikation og samarbejde med pressen
* Drøftelse af hvem, der deltager i temadag i Danske Ældrerådsregi i marts